
Parlamentul României

Camera Deputaţilor

Comisia pentru politicÃ externÃ



      Bucureşti, 10 februarie 2010


Nr.33/55/21.12.2009




       Pl - x 711/2009
C ă t r e,

     BIROUL PERMANENT 

AL CAMEREI DEPUTAŢILOR


În conformitate cu art. 97 alin. (3) din Regulamentul Camerei Deputaţilor, republicat, vă înaintăm, alăturat, RAPORTUL asupra propunerii legislative pentru modificarea şi completarea Legii nr.269/2003 privind Statutul Corpului diplomatic şi consular al României.


În raport de obiectul şi conţinutul său, proiectul de Lege face parte din categoria legilor organice.









  PREŞEDINTE,








          KORODI ATTILA

PARLAMENTUL ROMÂNIEI

CAMERA DEPUTAŢILOR

                  Bucureşti, 10.02.2010

          Pl-x  711/2009
	
	                  Comisia pentru politică externă

                        Nr. 33/55/21.12.2009


RAPORT 

asupra propunerii legislative pentru modificarea şi completarea Legii nr.269/2003 privind Statutul Corpului diplomatic şi consular al României 

1. În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia pentru politică externă a fost sesizată, spre dezbatere, în fond, cu propunerea legislativă pentru modificarea şi completarea Legii nr.269/2003 privind Statutul Corpului diplomatic şi consular al României, trimis cu adresa nr. Pl-x 711 din 21 decembrie 2009, înregistrat sub nr. 33/55 din 21.12.2009. 

Propunerea legislativă a fost iniţiată de domnii senatori Raymond Luca, Teodor Meleşcanu, Crin Antonescu şi de domnii deputaţi Daniel Budurescu, Damian Florea, Mihai Voicu, Horea Vioreanu şi Manuela Mitrea.

Guvernul, prin punctul său de vedere, transmis cu adresa nr.2010/10.08.09, nu susţine adoptarea acestei propuneri legislative deoarece, prin unele prevederi contravine recent adoptatei Legi unice de salarizare. De asemenea, Guvernul a menţionat că anumite prevederi din cuprinsul propunerii legislative care vizează sistemul de grade diplomatice nu corespunde practicii internaţionale.

Având în vedere modalitatea de admitere şi promovare în sistemul diplomatic, Guvernul sesizează riscul ca prin procedeele propuse, să se diminueze gradul predictibilităţii carierei diplomatice sau să scadă nivelul criteriilor de competenţă.

În prezent, la Ministerul Afacerilor Externe este în curs de elaborare un proiect de Lege pentru modificarea şi completarea Legii nr.269/2003, context în care vor fi analizate şi eventual luate în consideraţie şi unele prevederi cuprinse în această propunere legislativă.

Consiliul Legislativ a avizat favorabil propunerea legislativă, cu unele observaţii şi propuneri, conform avizului nr.773 din 3 iulie 2009.

Comisia juridică, de disciplină şi imunităţi, cu nr.Pl-x 711/2009 din 2 februarie 2010, a avizat favorabil propunerea legislativă.

Comisia pentru buget, finanţe şi bănci, cu nr. 22/723 din 3 februarie 2010, a avizat negativ propunerea legislativă.

Propunerea legislativă are ca obiect de reglementare modificarea Legii nr.269/2003 privind Statutul Corpului diplomatic şi consular al României, cu modificările ulterioare, precum şi a Anexelor nr.1 şi nr.4 la Legea nr.495/2004 privind salarizarea şi alte drepturi băneşti ale personalului din administraţia centrală a Ministerului Afacerilor Externe şi de la Misiunile diplomatice, Oficiile consulare şi Institutele culturale româneşti din străinătate cu modificările şi completările ulterioare.

Propunerea legislativă vizează redefinirea calităţii de membru al Corpului diplomatic şi consular al României, completarea schemei gradelor diplomatice şi modificarea unor stagii pentru promovarea în grade diplomatice şi consulare, completează reglementările privind plecarea la post, cât şi condiţiile de organizare a concursurilor de admitere, majorarea coeficienţilor de ierarhizare a salariilor în valută pentru unele funcţii.
2.  Propunerea legislativă face parte din categoria legilor organice, potrivit art.73 din Constituţia României, republicată.

3. La dezbaterile care au avut loc în cadrul şedinţei Comisiei pentru politică externă au fost invitaţi iniţiatorii, prezentarea propunerii legislative fiind făcută de doamna deputat Manuela Mitrea şi domnul deputat Daniel Budurescu. 

De asemenea, la lucrările şedinţei a participat, în calitate de invitat, din partea Ministerului Afacerilor Externe, domnul Anton Niculescu – secretar de stat.
4.  În conformitate cu prevederile art. 61 şi ale art. 62 din Regulamentul Camerei Deputaţilor, Comisia a dezbătut propunerea legislativă în şedinţa din 10 februarie 2010, la care au fost prezenţi 21 de deputaţi din totalul de 22 de membri ai acesteia. 

Prezentarea propunerii legislative a fost făcută de domnul deputat Daniel Budurescu, iniţiator al propunerii legislative. Acesta a menţionat faptul că, în actualele circumstanţe, şi anume Legea unică de salarizare a fost adoptată şi există în lucru la MAE un proiect de Lege pentru modificarea şi completarea Legii nr.269/2003, context în care vor fi analizate şi eventual luate în consideraţie şi unele prevederi cuprinse în această propunere legislativă, propune redactarea unui raport de respingere.  Acelaşi punct de vedere a fost prezentat şi de doamna deputat Manuela Mitrea, vicepreşedinte al Comisiei.

În aceste condiţii, membrii Comisiei pentru politică externă au hotărât, cu majoritate de voturi, adoptarea unui raport de respingere.

5. Propunerea legislativă a fost respinsă de Senat în şedinţa din 16 decembrie 2009.

 
6. Potrivit prevederilor  art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.

În urma dezbaterilor, în şedinţa din 10 februarie 2010, cu unanimitate de voturi, Comisia pentru politică externă a propus plenului Camerei Deputaţilor respingerea propunerii legislative pentru modificarea şi completarea Legii nr.269/2003 privind Statutul Corpului diplomatic şi consular al României.

	Preşedinte,

  KORODI Attila                                          
	Secretar,

BUCIUTA ŞTEFAN


Întocmit:  Ozana Rădulescu, expert

